**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΚΑΘΙΣΜΑ ΕΝΑΤΟΝ**

**ΨΑΛΜΟΣ ΞΔ’ (ΞΕ’). 64**

**Εις το τέλος˙ ψαλμός τω Δαυίδ, ωδή.**

**Ιερεμίου και Ιεζεκιήλ εκ του λαού της παροικίας,**

**ότε έμελλον εκπορεύεσθαι.**

2 Σε σένα και όχι στα νεκρά είδωλα, Θεέ μου, αρμόζει να αναπέμπεται ύμνος στη Σιών˙ και σε σένα μέσα στην Ιερουσαλήμ θα εκπληρωθεί ως χρέος το τάμα που σου υποσχέθηκε ο λαός σου κατά τη θεομηνία της ανομβρίας.

3 Άκουσε, Κύριε, την προσευχή μου. Σε σένα θα καταφύγει κάθε αδύναμο πλάσμα σου και από σένα θα ζητήσει βοήθεια.

4 Ανομίες διάφορες μας κατακυρίευσαν, καθώς υπερίσχυσαν και νίκησαν τη θέλησή μας. Εσύ όμως, Κύριε, που είσαι σπλαχνικός και φιλάνθρωπος Θεός, θα φανείς πολυέλεος και θα συγχωρήσεις τις ασέβειές μας αυτές.

5 Τρισευτυχισμένος είναι εκείνος τον οποίο διάλεξες και πήρες κοντά σου για να επικοινωνεί μαζί σου με παρρησία και να σε λατρεύει ως πιστός δούλος σου. Θα κατασκηνώσει ο άνθρωπος αυτός στις αυλές σου. Αν αξιώσεις κι εμάς να έχουμε αυτήν την παρρησία και την κοινωνία μαζί σου, θα γεμίσει η ψυχή μας από τα αγαθά και τις ευλογίες του οίκου σου. Είναι άγιος και θαυμαστός ο ναός σου, διότι μέσα σ’ αυτόν φυλάσσονται τα τεκμήρια των εμφανίσεών σου: οι λίθινες πλάκες, η ράβδος του Ααρών, το μάννα και προπαντός ο νόμος της δικαιοσύνης σου.

6 Άκουσέ μας, Θεέ μου, εσύ που είσαι ο Σωτήρας μας και η ελπίδα όλων των λαών που κατοικούν μέχρι τα πέρατα της γης, καθώς και όσων πλέουν σε μακρινές θάλασσες ή μένουν σε μακρινά νησιά.

7 Εσύ είσαι που με την πανίσχυρη δύναμή σου στερεώνεις τα βουνά, ώστε να παραμένουν ακίνητα. Εσύ είσαι ζωσμένος με απεριόριστη ισχύ, και γι’ αυτό με πολλή ευκολία μπορείς να κάνεις τα πάντα.

8 Εσύ συνταράσσεις τον βυθό της θάλασσας˙ κι όταν αυτή ταραχθεί, ποιός μπορεί να υποφέρει τη βοή των κυμάτων της; Έτσι θα ταραχθούν και τα έθνη

9 και θα τρομάξουν όλοι όσοι κατοικούν στα πέρατα της γης από τα εκπληκτικά σου σημεία. Εσύ θα τέρψεις και θα γοητεύσεις με τα σημεία της δυνάμεώς σου όλους τους κατοίκους της γης, από την πιο μακρινή ανατολή, όπου βγαίνει η ημέρα το πρωί, μέχρι την πιο μακρινή δύση, που φεύγει η νύχτα. Αυτή σου η δύναμη, που φανερώνεται μέσα στην κτίση, γκρεμοτσακίζει τους ασεβείς και σώζει τους δικαίους.

10 Επισκέφθηκες τη γη και την πότισες με άφθονη βροχή, μέχρι που μέθυσε από τα νερά˙ έριξες πολλές βροχές, για να την πλουτίσεις με την αφθονία της καρποφορίας και της συγκομιδής. Γέμισε από νερό ο Ιορδάνης ποταμός, που διασχίζει τη γη της επαγγελίας του Θεού. Ετοίμασες πλούσια τροφή για τους κατοίκους της Παλαιστίνης. Διότι με τις άφθονες εποχιακές βροχές ετοίμασες την καρποφορία της γης αυτής.

11 Γέμισε, Κύριε, τα αυλάκια της με άφθονη βροχή μέχρι να μεθύσουν, πλήθυνε τα γεννήματα και τους καρπούς της. με τις σιγαλές σταγόνες της βροχής θα ευφρανθεί η γη μας, καθώς θα βγάζει πλούσια βλάστηση.

12 Θα ευλογήσεις με τα αγαθά της καλοσύνης σου όλο τον κύκλο του έτους, που τον στολίζουν σαν στεφάνι και τον περιτριγυρίζουν διαδοχικά οι εποχές. Και οι πεδιάδες θα γεμίσουν από πλούσια καρποφόρα.

13 Τα ακατοίκητα και ακαλλιέργητα οροπέδια θα παρουσιάσουν πλούσια βλάστηση, όταν δεχθούν την επίδραση των εποχών του έτους. Και τα βουνά θα καλυφθούν από χλόη και θα περιβληθούν με ομορφιά, που θα σκορπίζει γύρω τη χαρά και την αγαλλίαση.

14 Στα χλοερά λιβάδια των βουνών, τα κριάρια των προβάτων που κουρεύθηκαν το καλοκαίρι θα ντυθούν με το νέο τους μαλλί, και οι κοιλάδες θα παραγάγουν άφθονο σιτάρι. Και με την καρποφορία τους αυτή θα κραυγάζουν σιωπηλά, αλλά αισθητά, και θα υμνούν τον μέγα τροφοδότη μπροστά στα έκπληκτα μάτια των ανθρώπων, που θα θαυμάζουν το μεγαλείο της φύσεως.