**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

**ΨΑΛΜΟΣ ΞΕ’ (ΞΣΤ’). 65**

**Εις το τέλος˙ ωδή ψαλμού˙ αναστάσεως.**

1 Αλαλάξτε με ενθουσιασμό και ζητωκραυγές και υμνήστε τον Κύριο όλοι οι κάτοικοι της γης.

2 Ψάλτε ύμνος στο όνομά του. Δοξολογήστε τον με μεγαλύτερη λαμπρότητα. Ανυμνήστε τον με μεγαλοπρέπεια.

3 Πέστε στο Θεό: Πόσο φοβερά και εκπληκτικά είναι τα έργα που κάνεις για τη σωτηρία του λαού σου! Μπροστά στην άπειρη δύναμή σου θα κυριευθούν από φόβο και τρόμο εχθροί σου και χωρίς να το θέλουν θα δηλώσουν υποταγή σε σένα.

4 Όλοι οι κάτοικοι της γης ας σε προσκυνήσουν και ας σε λατρεύσουν, ας ψάλουν σε σένα ύμνους δοξολογίας και ευχαριστίας. Ας ψάλουν ύμνους στο όνομά σου, Θεέ.

5 Ελάτε να δείτε τα έργα του Θεού. Πόσο φοβερός είναι στις βουλές του και στα καταπληκτικά του σχέδια, με τα οποία αποδεικνύεται ασυγκρίτως ανώτερος από τους ανθρώπους και κατανικά κάθε δική τους επινόηση και αντίδραση!

6 Αυτός μετέστρεψε τη θάλασσα σε ξηρά, για να διέλθει μέσα από αυτή ο λαός του. Αυτός άνοιξε στα δύο τον Ιορδάνη ποταμό, για να διαβούν οι Ισραηλίτες με τα πόδια το ποτάμι χωρίς να βραχούν. Εκεί, στους τόπους των θαυμαστών αυτών διαβάσεων, θα αισθανόμαστε και μεις αγαλλίαση για τον Θεό,

7 που δεσπόζει με την ακατανίκητη δύναμη του χθες και σήμερα και στους αιώνες. Τα μάτια του παρακολουθούν άγρυπνα όλα τα έθνη. Οι αποστάτες κι όσοι άλλοι τον πικραίνουν με τις επιθέσεις τους εναντίον του λαού του, ας μην υψηλοφρονούν, διότι θα δώσουν λόγο σ’ αυτόν.

8 Δοξολογήστε όλα τα έθνη τον Θεό μας και κραυγάστε δυνατά, για να ακουστεί η φωνή της δοξολογίας σας προς αυτόν.

9 Αυτός ελευθέρωσε από τον τρομερό κίνδυνο και μένα και όλους τους ομοεθνείς μου Ισραηλίτες που εκπροσωπώ. Επανέφερε στη ζωή την ύπαρξή μας, που είχε φθάσει μέχρι το θάνατο. Δεν επέτρεψε να γλιστρήσουν τα πόδια μας σε ανεπανόρθωτη πτώση.

10 Διότι μας δοκίμασες, Θεέ μου, για να αποδειχθεί αν είμαστε πιστοί σε σένα. Μας έριξες στο καμίνι του πόνου και των θλίψεων, όπως ρίχνεται στη φωτιά το ασήμι για να καθαρισθεί.

11 Επέτρεψες να πέσουμε στην παγίδα που μας είχαν στήσει οι εχθροί μας για να μας υποδουλώσουν, και φόρτωσες στη ράχη μας δυσβάστακτο φορτίο θλίψεων.

12 Επέτρεψες να καθίσουν θριαμβευτικά πάνω στα κεφάλια μας και να μας ποδοπατήσουν άνθρωποι θνητοί. Περάσαμε μέσα απ’ το καμίνι και τη φωτιά των θλίψεων˙ περάσαμε μέσα από θαλασσοταραχή μεγάλων δοκιμασιών και συμφορών, και κινδυνεύσαμε να χαθούμε και να πνιγούμε. Αλλά τελικά μας έβγαλες σε τόπο αναψυχής και ανέσεως.

13 Θα μπω στον άγιο ναό σου, όπου κατοικείς, για να σου προσφέρω ζώα που θα θυσιαστούν και θα καούν ολόκληρα πάνω στο θυσιαστήριό σου. Και εκ μέρους όλου του λαού σου θα σου εκπληρώσω ως χρέος τα τάματά μας,

14 τα οποία σου έκαναν τα ανοιγμένα χείλη μας και σου υποσχέθηκε το στόμα μας μέσα στη θλίψη μας.

15 Θα σου προσφέρω ως ολοκαυτώματα ζώα καλοθρεμμένα και ολόπαχα, μαζί με την κνίσσα των κριαριών που θα αναβαίνει στον ουρανό ως θυμίαμα ευπρόσδεκτο. Θα σου προσφέρω βόδια και τράγους.

16 Όλοι εσείς που σέβεστε τον Θεό ελάτε να ακούσετε. Θα σας διηγηθώ όσα θαυμαστά έργα έκανε ο Θεός για να μου σώσει τη ζωή σε δύσκολες στιγμές.

17 Άνοιξα το στόμα μου και κραύγασα προς αυτόν, και επειδή εκείνος αμέσως με βοήθησε, του ανέπεμψα με τη γλώσσα μου ύμνους ευχαριστίας.

18 Εάν έβλεπα κάποια αδικία μέσα στην καρδιά μου και η συνείδησή μου με ήλεγχε για κάτι, ας μη με άκουγε ο Κύριος.

19 Επειδή όμως δεν αισθανόμουν τέτοια ενοχή, γι’ αυτό με άκουσε ο Θεός και πρόσεξε τη φωνή της δεήσεώς μου.

20 Ας είναι ευλογημένος ο Θεός, ο οποίος δεν απέρριψε την προσευχή μου και δεν απομάκρυνε από μένα το έλεός του.