**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ.**

**ΨΑΛΜΟΣ ΞΣΤ’ (ΞΖ’). 66**

**Εις το τέλος, εν ύμνοις˙ ψαλμός ωδής τω Δαυίδ.**

2 Μακάρι ο Κύριος να φανεί σε μας πολυέλεος και σπλαχνικός και να μας ευλογήσει. Μακάρι να εμφανίσει το πρόσωπό του γεμάτο στοργή πάνω μας και να μας ελεήσει.

3 Κι έτσι, με το έλεός του και την ευλογία του αυτή προς τον ισραηλιτικό λαό, να γνωρίσουν οι κάτοικοι της γης το νόμο σου, Κύριε, το δρόμο που οδηγεί σε σένα, και όλα τα έθνη να γνωρίσουν τη σωτηρία που μας προσφέρεις.

4 Ας σε εξυμνήσουν και ας σε δοξολογήσουν, Θεέ μου, οι λαοί και τα έθνη. Ας σε εξυμνήσουν και ας σε δοξολογήσουν ανεξαιρέτως όλοι οι λαοί.

5 Ας σκιρτήσουν από χαρά και αγαλλίαση τα ειδωλολατρικά έθνη, διότι εσύ θα κρίνεις και θα κυβερνάς τους λαούς με δικαιοσύνη και ευθύτητα, και ως Ποιμένας θα καθοδηγείς τα έθνη σε σωτήρια βοσκοτόπια.

6 Ας σε εξυμνήσουν και ας σε δοξολογήσουν, Θεέ μου, οι λαοί και τα έθνη. Ας σε εξυμνήσουν και ας σε δοξολογήσουν ανεξαιρέτως όλοι οι λαοί.

7 Η γη έδωσε μεγάλη καρποφορία και συγκομιδή. Μακάρι να μας ευλογήσει ο μόνος αληθινός Θεός, ο Θεός που λατρεύουμε.

8 Μακάρι να μας ευλογήσει ο Θεός, και ας τον λατρεύσουν με δέος όλοι οι κάτοικοι της γης, μέχρι τα πέρατα της οικουμένης.

**Δόξα… Και νυν…**