**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΨΑΛΜΟΣ ΞΘ’ (Ο’). 69**

**Εις το τέλος˙ τω Δαυίδ εις ανάμνησιν, εις το σώσαί με Κύριον.**

2 Θεέ μου, δείξε ενδιαφέρον για μένα, έλα να με βοηθήσεις και να με προστατεύσεις. Μην αναβάλεις να ‘ρθεις, Κύριε, αλλά τρέξε γρήγορα να με βοηθήσεις.

3 Μακάρι να ντροπιασθούν και να εξευτελισθούν όλοι μαζί όσοι ζητούν να με εξοντώσουν και να μου πάρουν τη ζωή. Ας οπισθοχωρήσουν και ας καταντροπιασθούν όσοι θέλουν το κακό μου και ευχαριστούνται στη δυστυχία μου και τον αφανισμό μου.

4 Ας οπισθοχωρήσουν αμέσως και χωρίς αναβολή γεμάτοι ντροπή αυτοί που χαίρονται για τη δυστυχία μου και λένε: «θαυμάσια! Πολύ ωραία!».

5 Ας σκιρτήσουν από χαρά και αγαλλίαση κι ας γεμίσουν με ευφροσύνη για την προστασία που τους προσφέρεις όλοι όσοι σε επικαλούνται και ζητούν τη βοήθειά σου, Θεέ μου. Και όλοι όσοι ποθούν τη σωτηρία που μόνον εσύ χαρίζεις ας λένε ακατάπαυστα: Ας δοξάζεται και ας μεγαλύνεται ο Κύριος.

6 Εγώ όμως είμαι φτωχός και άθλιος. Θεέ μου, βοήθησέ με. Εσύ, Κύριε, είσαι ο βοηθός μου και ο λυτρωτής μου. Μην αργήσεις, λοιπόν, να έρθεις, αλλά τρέξε γρήγορα να με βοηθήσεις και να με προστατεύσεις.

**Δόξα… Και νυν…**